KIRJALLINEN KYSYMYS E-2116/02 esittäjä(t): Lucio Manisco (GUE/NGL) komissiolle. Kulttuuri- ja taideperinnön hallinnointia koskevat uudet lait Italiassa.



Virallinen lehti nro 110 E , 08/05/2003 s. 0031 - 0032



KIRJALLINEN KYSYMYS E-2116/02 esittäjä(t): Lucio Manisco (GUE/NGL) komissiolle (17. heinäkuuta 2002) Aihe: Kulttuuri- ja taideperinnön hallinnointia koskevat uudet lait Italiassa Mitä mieltä komissio on siitä, että Italian hallitus on perustanut kaksi yhtiötä (Patrimonio dello Stato S.p.A. ja Infrastrutture S.p.A.), joiden tehtävänä on huolehtia valtiolle kuuluvasta kulttuuri- ja taideomaisuudesta, historialliset monumentit mukaan lukien, ja mahdollisesti sen kiinnittämisestä tai osittaisesta myymisestä, josta saatavilla tuloilla rahoitetaan erilaisia julkisia hankkeita? Katsooko komissio, että edellä mainitun kaltaiset toimet kuuluvat eräänlaisen luovan kirjanpidon piiriin, jolla kasvatetaan tai peitellään julkista velkaa, joka on Italian tasavallan tapauksessa jo ennestään varsin suuri, ja että ne eivät sovi yhteen vakaussopimuksen kriteerien kanssa? Asian tekee ongelmalliseksi myös se, että maailman merkittävin historiallinen, kulttuurinen ja luonnonperintö saattaa joutua hajalleen, tosin ehkä vain osittain. Italian tasavallan presidentti pyysi pääministeri Silvio Berlusconia takaamaan kulttuuriomaisuuden suojelun ja asettamaan sille tiukemmat normit. Pääministeri Berlusconi vastasi 2. heinäkuuta 2002, että Italian perustuslain mukaan maan kulttuuriperintöä on suojeltava, mutta torjui kuitenkin ajatuksen sellaisten uusien normien laatimisesta, jotka rajoittaisivat kahden edellä mainitun yhtiön toimintaa. Koska kyseiset toimet ja lainsäädäntöaloitteet ovat herättäneet laajalti huolestuneisuutta kulttuuripiireissä, katsooko komissio, että sen on syytä pyytää Italian hallitukselta asiasta selvitys Euroopan yhteisön perustamissopimuksen XII osaston (151 artikla), Euroopan arkeologisen perinnön suojelua koskevan yleissopimuksen ja Euroopan arkkitehtonisen perinnön suojelua koskevan yleissopimuksen nojalla? Pedro Solbes Miran komission puolesta antama vastaus (15. lokakuuta 2002) Kysymys koskee Italian parlamentin äskettäin antamaa lainsäädäntöä, jolla on perustettu kaksi organisaatiota, Patrimonio SpA ja Infrastrutture SpA. Kaikki jäsenvaltiot ovat vakaus- ja kasvusopimuksella sitoutuneet keskipitkän aikavälin tavoitteeseen saada julkisen talouden rahoitusasema lähelle tasapainoa tai ylijäämäiseksi. Talouden rahoitusasema määritetään julkisyhteisöjen yleisen alijäämän mukaan Euroopan kansantalouden tilinpito- ja aluetilinpitojärjestelmästä yhteisössä 25. kesäkuuta 1996 annetun neuvoston asetuksen (EY) N:o 2223/96(1) (tunnetaan myös nimellä EKT-95) sekä Euroopan yhteisöjen perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22. marraskuuta 1993 annetun neuvoston asetuksen (EY) N:o 3605/93(2) (sellaisena kuin se on muutettuna 25. helmikuuta 2002 annetulla komission asetuksella (EY) N:o 351/2002(3)) mukaisesti. Eurostat tutkii parhaillaan kyseisille organisaatioille tehtäväksi annettujen toimien laatua ja antaa lausuntonsa niiden käsittelemisestä valtion tilinpidossa sitten, kun organisaatiot ovat aloittaneet toimintansa. Euroopan yhteisön perustamissopimuksen 151 artiklalla (entisellä 128 artiklalla) yhteisö valtuutetaan rohkaisemaan jäsenvaltioiden välistä yhteistyötä kulttuurialalla. Arvoisan parlamentin jäsenen esille ottama kysymys ei kuulu yhteisön toimivaltaan, vaan toissijaisuusperiaatteen mukaan jäsenvaltion yksinomaiseen toimivaltaan. Lisäksi on huomattava, että Euroopan unioni ei ole 19. joulukuuta 1954 tehdyn Euroopan kulttuuriyleissopimuksen eikä 3. lokakuuta 1985 tehdyn Euroopan arkkitehtonisen perinnön suojelua koskevan yleissopimuksen sopimuspuoli. Näin ollen komission ei kuulu tarkastella niiden mahdollista rikkomista. (1) EYVL L 310, 30.11.1996. (2) EYVL L 332, 31.12.1993. (3) EYVL L 55, 26.2.2002.